钦定古今图书集成/明伦汇编/氏族典/第119卷 > 陈详
## 钦定古今图书集成/明伦汇编/氏族典/第119卷 > 陈详

按《陈书陈详传》，“详字文几，少出家为桑门，善书记，谈
论清雅。高祖讨侯景，召详令反初服，配以兵马，从定
京邑。高祖东征杜龛，详躬下安吉、原乡、故鄣三县。龛
平，以功授散骑侍郎，假节雄信将军、青州刺史。资割
故鄣、广德置广梁郡，以详为太守。高祖践祚，改广梁为陈留，又以为陈留太守。永定二年，封遂兴县侯，食”
邑五百户。其年，除明威将军、通直散骑常侍。三年，随
侯安都破王琳将常众爱于宫亭湖。世祖嗣位，除宣
城太守。天嘉元年，增邑一千五百户，仍除通直散骑
常侍，兼右卫将军。三年，出为假节、都督吴州诸军事、
仁威将军、吴州刺史。周迪据临川举兵，详自州从他
道袭迪，迪败走。五年，周迪复出临川，乃以详为都督，
率水步讨迪。军至南城，与贼相遇，战败死之，时年四
十二。子正理嗣。